**Максат:** Саннарның халык сөйләмендә кулланыла торган синонимнары белән таныштыру, аларны сөйләмдә кулланырга өйрәтү, халык авыз иҗатына кызыксыну тәрбияләү.

**Җиһазлау:** Борынгы үлчәү берәмлекләре язылган плакат, мәкальләр китабы, карточкалар, уен өчен кирәкле җиһазлар.

**Дәрес барышы.**

I. Оештыру моменты, дәреснең максаты белән таныштыру.

II. Үткән дәрес темасын үзләштерү дәрәҗәсен тикшерү.

- Без алдагы дәрестә «Гарәп һәм рим цифрларының дөрес язылышы» дигән теманы үттек. Хәзер кабатлап китик.

1. а) - нәрсә ул цифр? (Санның шартлы билгесе)

 б) - саннарны язуда ничек белдереп була? (цифр һәм сүз белән белдереп була)

 в) - нинди цифрлар кулланабыз? (гарәп һәм рим)

2. - Аларның язылышлары турында нәрсә әйтә аласыз?

 а) гарәп цифрларыннан соң килгән кушымчалар аерым языла.

 б) Рим цифрларыннан соң кушымчалар язылмый, сызыкча куелмый.

 в) гадәттә, гасырлар, истәлекле даталар, бүлекләр, томнар рим цифрлары белән языла.

3. - Хәзер ике укучы тактага чыга. Мин аларга саннар белән сүзтезмәләр әйтәм. Сез шуларны рим һәм гарәп цифрлары белән язарсыз. Беренче баганага гарәп, икенчесенә рим цифрлары белән сүзтезмәләр языла.

*Алтынчы сыйныф, икенче рәт, егерме беренче гасыр, өченче чирек, Петр беренче, йөзләп кеше, дүртенче бүлек, икенче том, сигезенче кат, мең тугыз йөз алтмыш сигезенче ел.*

 *6 нчы сыйныф VI сыйныф*

 *2 нче рәт XXI гасыр*

 *3 нче чирек III чирек*

 *4 нче бүлек IV бүлек*

 *8 нче кат II том*

 *2 нче том*

 *1968 нче ел*

4. - Ә калган укучылар урыннарда карточкалар белән эшли. Карточкаларда - саннар кергән җөмләләр, алар шул саннарны цифр белән язарга тиешләр.

*Урам чатыннан, тигезсез урыннарда чайкала-чайкала, икенче автобус килеп чыкты. Хәзер егермешәр ел читтә йөргән кешеләр дә авылга кайтып төпләнәләр. Без егерме беренче гасырда яшибез. Кичәне оештыру җиденче сыйныф укучыларына тапшырылды.*

 Укучыларның дәфтәрләре җыеп алына, бу эш өчен билгеләр икенче дәрестә әйтелә.

III. Яңа тема өстендә эш.

1. - Укучылар, тактага карагыз әле. Мин сезгә бер табышмак яздым.

Шуның җавабын табыйк әле.

*Бер төп борчак, унике кузак, шулар эчендә өч йөз алтмыш биш борчак. (ел, ай, тәүлекләр).*

- Дөрес. Бу ел, ай, тәүлек сүзләрен саннар кулланып язарга буламы?

(ел - 365 көн, 12 ай; ай - 30, 31 көн; тәүлек - 24 сәгать).

- Укучылар, без моннан нинди нәтиҗә ясый алабыз? Бу сүзләр бер-берсен алыштыра алалармы? (Әйе, алыштыра алалар, чөнки алар бер үк вакыт аралыгын белдерәләр). Сөйләмдә уртак мәгънәле сүзләрне нинди сүзләр дибез? (синонимнар)

- Дөрес, укучылар. Бүген безнең дәреснең темасы да «Саннар урынына аларның синонимнарын куллану». Без сезнең белән ел, ай, тәүлек сүзләренең синонимик вариантлары белән таныштык. Сез үзегез тагын нинди саннарның , үлчәү берәмлекләренең синонимик вариантларын беләсез? (1 атна - 7 көн, 1 дистә - 10 данә, көн уртасы - көндезге сәгать 12, пар - 2 һ. б. ). Дөрес, укучылар. Калганнары белән дәреслектән укып танышырбыз.

2. Дәреслектән аңлатманы уку. 97 б. § 57.

3. Дәреслектән 260 нчы күнегү тактада язмача эшләнә. Саннарның синонимнарын табу, телдән җөмләләр төзү.

4. - Балалар, бәлки сезнең әдәбият дәресләрендә, әби-бабайларыгыздан батман, гөрәнкә, әчмуха кебек сүзләрне ишеткәнегез бардыр. Бу сүзләрне әдәбият дәресендә очратсак, аптырап калмагыз. Алар- үлчәү берәмлекләре. Аларның да синонимик вариантлары бар. Бу сүзләрнең нәрсә аңлатканын күбегез белмидер. Бүген шуларның берничәсе белән танышырбыз.

*Тактага плакат эленә.*

*тәңкә (деньга) - 3.25 гр. көмеш акча*

*алтын - 6 тәңкә*

*талир тәңкә - 1 ефимка (көмеш рус акчасы)*

*көнлек юл - 30 чакрым*

*1 чакрым - кеше тарафыннан тавыш ишетеп була торган ара - 500 сажин*

*сажин - 2.13 м чамасы*

*аршин - 70 см*

*гөрәнкә - 468 гр*

*батман - 4 пот - 64 кг*

*әчмуха - 50 гр.*

(Бу үлчәү берәмлекләре укыла, аңлатыла).

5. - Укучылар, сез арыгансыздыр инде. Әйдәгез «Кибеттә» дигән уен уйнап алыйк. (Читтә, 1 өстәлдә уен өчен кирәкле җиһазлар тезеп куелган. Бер укучы - сатучы. Калганнарына нәрсә сатып алырга кирәклеге язылган карточкалар өләшенә. Мәсәлән:1 дистә йомырка, 2 аршын тукыма, ярты кило ак май, 1 әчмуха чәй, 2 кадак конфет һ.б. Укучылар берәм-берәм килеп тиешле әйберләрен алып китәләр. «Сатып алучы» «сатучыга»: - «1 дистә, ягъни 10 йомырка бирегез, зинһар,» - кебек җөмләләр белән мөрәҗәгать итәргә тиеш).

6. - Сезнең өстәлләрдә карточкалар ята. Аларда әдәби әсәрдән, халык авыз иҗатыннан җөмләләр язылган. Сез шуларны синонимик вариантлары белән алыштырып языгыз.

**Мәсәлән:**

*1) Бабайдан яшен сорасаң: «Сигезенче* ***дистәне*** *куам», - дип җавап бирә иде. (80 не)*

*2) Хуҗа базардан* ***өч кадак*** *ит алып кайткан да, хатынына бәлеш пешерергә кушкан.(1кг200гр.)*

*3) Әти кеше* ***7 көн*** *эчендә 7 канатлы җил арба эшләгән.(1 атна)*

*4) Бер ата улын базарга* ***10 аршын*** *озынлыктагы дилбегә сатып алырга җибәрә.(7м)*

*5) Уйный-уйный* ***көн уртасы*** *җиткәнен сизми дә калганбыз. (көндезге сәгать 12)*

*6) Шул вакытта «кыйгак! кыйгак!» дигән* ***ялгыз*** *каз тавышын ишеткәч аптырап киттем. (1)*

*7) Мөхәммәтвәли кытай марҗасы төшерелгән калай тартмалы чәй һәм аның янына* ***бер кадак*** *лампа мае алды. (400 гр)*

*8)* ***Ярты дистә*** *йомырка да булды, чуар тавык та табылды. (5 данә йомырка)*

*9) Яулыкларым ал икән,*

 *Әллә алар* ***пар*** *микән?*

 *Берәр илдә, берәр җирдә*

 *Синнән матур бар микән?.. (2) һ. б.*

- Балалар, сез язган җөмләләр матуррак яңгырыймы, әллә карточкалардагымы? (карточкалардагы)

7. - Саннарның синонимик вариантлары халык авыз иҗатында күп кулланыла. Сезнең алдыгызда мәкальләр китабы. Әйдәгез, саннарның синонимнары кергән мәкальләр табыйк әле. (Укучылар тизрәк тапсын өчен, китап битләрен күрсәтергә була).

IV. Йомгаклау.

1. - Без бүген нинди тема белән таныштык? Нәрсәләргә өйрәндек?

(Саннар урынына синонимик вариантларын куллана белергә өйрәндек).

Билгеләр кую.

Өй эше. Исеменә сан кергән әдәби әсәрләрне табып язарга.

Мәсәлән: З. Нури «Көн дә мең дә бер сорау»

 Р.Низамиев «Биш яше тулгач»

 Р.Хафизова «Беренче шагыйрь яки тылсым иясе»

 Г.Әпсәләмов «Миңа 19 яшь иде».